**Dodatok k Školskému poriadku č.2**

**Menia sa body** **č. 4., 7. a 16. v čl. č. 2 Povinnosti žiakov:** v zmysle Zákona č. 182/2023 Z. z **§ 144 odsek 10** – zákon, ktorým sa mení a dopĺňa zákon č. 245/2008 Z.z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony:

**E. Dochádzka žiakov do školy**

4. Neprítomnosť dieťaťa alebo neplnoletého žiaka z rodinných dôvodov alebo nepredvídateľných udalostí ospravedlňuje škola na základe žiadosti jeho zákonného zástupcu alebo zástupcu zariadenia; vo výnimočných a osobitne odôvodnených prípadoch škola môže vyžadovať lekárske potvrdenie o chorobe alebo iný doklad potvrdzujúci odôvodnenosť neprítomnosti.

7. Ak neprítomnosť žiaka z dôvodu ochorenia trvá najviac päť po sebe nasledujúcich vyučovacích dní, neprítomnosť ospravedlňuje zákonný zástupca alebo zástupca zariadenia; ak neprítomnosť žiaka z dôvodu ochorenia trvá viac ako päť po sebe nasledujúcich vyučovacích dní, vyžaduje sa aj predloženie potvrdenia od lekára. **Škola má právo v odôvodnených prípadoch prostredníctvom Úradu práce, sociálnych vecí a rodiny si vyžiadať od lekára vyjadrenie o zdravotnom stave žiaka.**

16. V čase mimoriadnej situácie, núdzového stavu alebo výnimočného stavu môže zákonný zástupca alebo zástupca zariadenia ospravedlniť neprítomnosť z dôvodu ochorenia bez lekárskeho potvrdenia aj v trvaní viac dní ako podľa druhej vety alebo tretej vety. Počet dní určí ministerstvo školstva..

**Dopĺňa sa:**

**Článok 6**

**OCHRANA ZDRAVIA ŽIAKOV A BEZPEČNOSŤ NA VYUČOVANÍ**

**(§ 152 školského zákona)**

**Podávanie a uskladnenie liekov v ŠZŠI**

Podávanie liekov v špeciálnej škole neupravuje žiadny právny predpis. Učitelia špeciálnej školy nie sú oprávnení podávať žiakom lieky (antibiotiká, prípadne lieky, ktorých nesprávne podanie by mohlo ohroziť život dieťaťa atď.) Na základe individuálnej dohody s rodičmi/zákonnými zástupcami je možné podávanie liekov, ktorých užívanie na isté časové obdobie určí lekár, alebo podávanie život zachraňujúcich liekov. Vždy je na rozhodnutí riaditeľa ŠZŠI (po predchádzajúcom prekonzultovaní s príslušnými učiteľmi alebo aj ostatnými zamestnancami školy), či budú konkrétne lieky v ŠZŠI žiakovi podávané.

Podmienky podávania liekov žiakovi:

* Lieky podáva žiakovi pedagogický zamestnanec, prípadne iný týmto úkonom poverený zamestnanec po preškolení zákonným zástupcom žiaka, prípadne zdravotným pracovníkom.
* Podávanie liekov je možné iba v prípade život zachraňujúcich liekov a liekov predpísaných odborným lekárom žiaka. Voľnopredajné lieky **nie je možné** žiakovi v ŠZŠI podávať!
* Liek sa žiakovi podáva len na písomné odporúčanie ošetrujúceho lekára
* Zákonný zástupca žiaka podpisuje informovaný súhlas v ktorom súhlasí s podávaním lieku žiakovi v ŠZŠI a preberá plnú zodpovednosť za možné komplikácie po jeho podaní.
* Každé podanie lieku žiakovi je zaznamenané v osobnom spise žiaka ( napr. pedagogický denník žiaka).

Uskladnenie liekov :

* Podávané lieky sú označené menom žiaka a dávkovaním lieku.
* Lieky sú uskladnené mimo dosahu žiakov v uzamknutej a označenej lekárničke.

Dodatok k školskému poriadku č. 2 prerokovaný v Pedagogickej rade pri OUI vo Valaskej dňa 03.07.2023

Dodatok k školskému poriadku č. 2 prerokovaný Radou školy pri OUI dňa **10. 07. 2023**

Dodatok k školskému poriadku č. 2 nadobúda účinnosť **dňa 01. 09. 2023**

Mgr. Iveta Setváková

Riaditeľ školy